‘ทาทาสตีล’ดิ้นกลับมาทำกำไรหวังรัฐปกป้อง
ทาทา สตีล ดิ้นหาทางรอดแก้ขาดทุน หวังฟื้นจากรัฐตอบโต้ทุ่มตลาด
15 ก.พ. 2556

ทาทา สตีล ดิ้นหาทางรอดแก้ขาดทุน หวังฟื้นจากรัฐตอบโต้ทุ่มตลาด
นายปิยุช กุปต้า กรรมการผู้จัดการใหญ่ บริษัท ทาทา สตีล (ประเทศไทย) (TSTH) เปิดเผยว่า ผลประกอบการบริษัทปี 2555-2556 จะขาดทุนต่อจากปีก่อนที่ 1,580 ล้านบาท เนื่องจาก 9 เดือนยังขาดทุนสุทธิ 992 ล้านบาท ขณะที่เหลือผลการดำเนินงานไตรมาส 4 เดือนเดียว คงไม่สามารถทำให้ผลดำเนินงานเป็นบวกได้ บริษัทพยายามรักษาทำให้กำไรก่อนหักภาษีเป็นบวก หากภาครัฐตอบโต้ภาษีเหล็กลวดจีนดัมพ์ราคาตลาด คาดว่าจะทำให้กำไรสุทธิเป็นบวกเร็วขึ้น 
บริษัทเสนอให้รัฐคุ้มครองชั่วคราว โดยตั้งกำแพงภาษีกันเหล็กที่นำเข้าจากจีนที่ 15% โดยมีที่มาจาก 9% ที่รัฐบาลจีนยกเว้นภาษีส่งออกเหล็กลวดให้ผู้ประกอบการภายในประเทศจีน และภาษีนำเข้าของไทยที่ยกเว้นให้อีก 5% 
“ระดับภาษีที่กำหนดให้รัฐเป็นไปตามหลักข้อเท็จจริงไม่ได้กีดกันทางการค้า รัฐบาลก็มีประกาศมาตรการตอบโต้ทางภาษีกับผู้ประกอบการจีนที่นำเข้าเหล็กแผ่นแล้ว โดยตั้งภาษีที่ 30%” นายปิยุช กล่าว
นายปิยุช กล่าวถึงโรงเตาถลุงเหล็กหลอมเหลวยังไม่เปิดดำเนินการ เพราะวัตถุดิบสินแร่เหล็กและเศษเหล็กที่นำมาหลอมยังมีราคาที่สูงอยู่ มองว่าความต้องการใช้เหล็กปีนี้จะมีทิศทางที่เติบโต 5% ต่อเนื่องเป็นระยะเวลา 35 ปี หลังจากภาครัฐขยายโครงสร้างลงทุนในโครงสร้างพื้นฐานต่างๆ ในประเทศ และขณะนี้บริษัทสนใจเข้าไปลงทุนในประเทศพม่า และอยู่ระหว่างการศึกษาว่าจะลงทุนด้านไหน ธุรกิจพลังงาน โรงแรม กลุ่มยานยนต์ อสังหาริมทรัพย์ และเหล็ก